फरवरी, 2014 की ‘कारवां’ की आवरण कथा 2007 के समझौता एक्सप्रेस धमाकों और अन्य आतंकी हमलों के मुख्य आरोपी स्वामी असीमानंद से लिए गए लंबे साक्षात्कारों पर आधारित थी। उसे पढऩे से ऐसा लगता है कि गुजरात के मुख्यमंत्री बतौर, अपने शुरुआती दिनों में मोदी, डांग जिले के आदिवासियों के बीच आरएसएस के इस स्वामी के कार्यकलापों के प्रमुख संरक्षक थे। सन् 1998 में, जब केन्द्र में एनडीए की पहली सरकार बनी, तब असीमानंद की उपलब्धि यह थी कि उन्होंने संघ परिवार के विभिन्न संगठनों के साथ समन्वय स्थापित कर यह सुनिश्चित किया कि ईसाईयों, उनके स्कूलों और चर्चों पर क्रिसमस के आसपास जोरदार हमले हों।